**SKÍNI -** Štefan Moravčík

Holohlavá rota

po hore sa motá

ako bez života.

So smiechom im horár vraví:

„Holohlaví, hore hlavy!

Čo hľadáte? Holiča?

Bojíte sa ihličia?

Hrdinovia z Bratislavy,

nemračte sa, buďte hraví,

kým nás hory nezničia

a zaspíte od únavy –

holohlaví, hore hlavy!

Výlet vám len dobre spraví,

neneste sa ako pávy,

príde večer, bum do trávy,

zaznie pieseň slávičia...“

Holohlavá rota

po hore sa motá

ako bez života –

môcť tak stretnúť vlka,

ušatého tĺka,

tak s ním zacvičia!

**KOVBOJ HOLIČ -** Štefan Moravčík

Ulízaný vyfintený

úsmev ako med

nemá pištoľ no keď spustí –

ako guľomet

Stačí sa len naňho pozrieť

uhádnete hneď

prečesal už celý svet

Mexiko – tropiko Portoriko

dávno si privykol na riziko

Kolty nechal kdesi v Kolte

na južnom Slovensku

a keď zbadal Indiána

strčil hlavu do piesku

Sotva hlavu von vystrčil

náramne bol naštvaný

najradšej by zúfalo bil

ako dáky Bufallo Bill

žiaden Ňu Jork Piešťany

Ušla pred ním stará koza

zľakla sa ho mafióza

Mexiko – tropiko Portoriko

dávno si privykol na riziko